Maria Durhuus (S), 2025-11-21:
Tak for ordet, formand.
I dag behandler vi et lovforslag, som jo nok umiddelbart ser teknisk ud i formen, men som er menneskeligt i sin kerne.
Det handler nemlig om retten til at vælge en bostøtte, når man som borger i hjemløshed overgår fra et ophold på et herberg til egen bolig med støtte – en ret til en kontinuitet i en relation netop dér, hvor skrøbeligheden er størst.
Det foreslås med lovforslaget, at borgere, der er visiteret til det, der hedder tidsbegrænset CTI-bostøtte, altså støtte i overgangen fra hjemløshed til egen bolig, får en ret til at vælge, at støtten leveres af en konkret medarbejder fra det herberg, hvor borgeren har haft ophold.
Det er et konkret tiltag i forlængelse af en finanslovsaftale, men det er også et lovforslag, der er kommet til efter en god og lang debat, vi havde i Folketingssalen sidste år om et beslutningsforslag fremsat af min kollega Theresa Berg Andersen fra Socialistisk Folkeparti.
Jeg vil sige, at jeg er utrolig stolt over, at vi i dag behandler det her lovforslag, fordi det giver mening og det giver et fokus på, at de mennesker, der har allermest brug for vores støtte i en af de mest kritiske overgange i livet, kan få en af de specialiserede støttemetoder i housing first-tilgangen, for det virker.
Det ved vi.
Men det, der virker bedst, er mennesker – dygtige, fagprofessionelle mennesker – og den tryghed, der opstår, når relationen og tilliden er bærende.
Derfor giver det mening, at en borger, der har opbygget tillid til en medarbejder under et herbergsophold, også får mulighed for at fortsætte samarbejdet med netop den person, der skaber kontinuiteten, trygheden og en stærkere bro til det næste skridt i livet i egen bolig.
Lovforslaget balancerer også imellem selvbestemmelse og faglig ansvarlighed.
Det er vigtigt, og det er også vigtigt, at man går ind og kigger på, at der kan gives afslag, hvis den faglige balance ikke er opfyldt og der er ressourcemæssige hensyn, der skal tages højde for.
Socialdemokratiet bakker helhjertet op om lovforslaget.
Det er et skridt i den rigtige retning.
Det er et skridt væk fra systemets ensretning og hen imod det menneske, der står i midten.
Det er også et skridt i en retning, som jeg nævnte tidligere, hvor man sætter relationer og tillid ind før systemet, som vi alle sammen gerne vil møde som mennesker, ikke som en sag, ikke som et nummer, men som en person, der er et sted i livet, hvor man har brug for støtte og hjælp.
Det styrker borgerens stemmeret i eget liv uden at svække de faglige rammer eller det kommunale ansvar.
Vi må aldrig nogen sinde romantisere det at være hjemløs.
Vi skal sørge for, at den hjælp, vi som samfund giver, er både effektiv og medmenneskelig, men også med et fagligt fundament.
Det er netop det, det her forslag bidrager til.
Men ingen mennesker er statiske.
Hjemløshed er ikke summen af en fast ligning, og derfor skal vi også blive ved med at følge med og udvikle de tilbud, som der er behov for, og vi skal gøre det, fordi hjemløshed er hjemløshed og det er alles ansvar.
Socialdemokratiet støtter lovforslaget.
Vi ser frem til udvalgsbehandlingen og til det videre samarbejde om at udvikle en hjemløseindsats, der bygger på faglighed, værdighed og ikke mindst tillid.
Tak for ordet.